MechCommander 2 Trial
Computer:	266 MHz, 3D grafik
Harddisk:	125 MB
Websted:	www.microsoft.com/games/mechcommander2

Tag en tur langt ud i fremtiden, hvor du bliver placeret midt i en blodig strid mellem tre krigeriske aristokratier. 

Når spillet er installeret, skal din pc genstartes. Åbn så spillet enten via genvejen på skrivebordet eller via Start-menuen under Programmer. Vælg Microsoft Games og så Mech Commander 2 Trial og igen Mech Commander 2 Trial.

Nu vil programmet studere din hardware, så grafikken bliver optimeret til din pc. Når det er sket, skal du igen åbne programmet.

Nu får du en menu, hvor du har fire muligheder:

NEW CAMPAIGN: 		
Begynder demoen

OPTIONS:			
Her kan du vælge imellem fire faneblade:

GRAPHICS:	
Tilføj/fjern elementer i grafikken (pil ikke ved det, da programmet har optimeret sig selv til din pc)
AUDIO:	
Indstil musik og lydeffekter.
GAMEPLAY:	
Indstil sværhedsgraden. Regular er valgt i forvejen. Medmindre du er rutineret, så lad den blive dér.
HOTKEYS:	
Liste over tastaturets funktioner.

RETURN TO GAME:
Vender tilbage til spillet efter en pause.

EXIT:		
Afslutter spillet.

Hvis du har været inde i en af menuerne, skal du klikke på ACCEPT eller CANCEL for at komme tilbage til hovedmenuen.

Nu skal du klikke på NEW CAMPAIGN og derefter på LOAD. Spillet går i gang.

Først får du en tale fra din øverstbefalende. Hør efter. Derefter ser du spillets brugerflade. Du begynder med at have tre enheder. Du kan vælge de enkelte enheder ved at klikke en enkelt gang direkte på dem, eller ved at klikke på firkanterne i den nederste, midterste boks.

Ude til venstre har du tre faneblade. Kloden viser dig et kort over slagmarken. Du kan klikke hvor som helst på kortet. De grønne er dine egne enheder. Fanen med +-tegnet viser dig en liste over ekstra enheder, du kan kalde på, og hvad de koster. Nederst samme sted kan du se, hvor mange penge du har lige nu. i-fanen viser dig udførlig information om den markerede enhed.

I kassen nederst til højre er der ni knapper:
V:	
Se dine missioner skrevet på skærmen og se, hvor langt du er kommet.
i:	
Information om markeret enhed.
ll: 	
Pause i spillet.
< til venstre:	
Markeret enhed løber ved næste kommando.
< til højre:	
Markeret enhed hopper ved næste kommando (indtil nu er det kun din Razorback, der har den evne)
Skjold:	
Markeret enhed beskytter nu den enhed, du klikker på.
Hånd:	
Sletter sidste kommando til markeret enhed.
Trekant:	
Ordre til markeret enhed om at stå stille og ikke løbe andre til undsætning.

Når du skal skyde på en bygning eller en fjendtlig enhed, så marker den enhed, du vil angribe med, og klik derefter på målet. Du kan vælge, hvordan du vil angribe, hvis du holder en af følgende taster nede, når du klikker på målet:

L:	
Angriber fra lang afstand
M:	
Angriber fra mellemlang afstand
S	
Angriber fra kort afstand

Du kan angribe med flere enheder på én gang, hvis du holder Shift-tasten nede, mens du klikker på enhederne.

Du flytter det store billede på skærmen, det vil sige udsigten over slagmarken ved at føre musen hen til kanten af billedet eller ved at klikke på et sted på det lille kort.

Hver gang du har udført en del af din overordnede mission, bliver det meddelt til venstre på skærmen. På den første mission i denne demo er der seks punkter, du skal igennem. Når du har nået målet, bliver dine piloter tildelt medaljer og muligheden for at vælge nye evner efter fortjeneste.

Nu bliver du ført igennem flere vinduer, hvor du kan sammensætte styrken til den næste mission. Da dette er en demo, er der ikke så meget, du kan gøre. Men leg lidt med knapperne. Brug CANCEL eller BACK for at komme frem og tilbage i menuerne. Når du er færdig, skal du klikke på LAUNCH. Du er nu klar til næste mission.